text: Flygtningecenter håber dialog kan give naboer tryghed
  20 marts 2019 kl. 18.30
  Et åbent hus-arrangement onsdag eftermiddag på flygtningecentret i Hviding er et forsøg på at skabe tryghed hos naboer og omgivelser.
  Et halvt hundrede Hviding-borgere var onsdag eftermiddag på besøg på byens asylcenter - på det tidligere psykiatriske hospital i byen, der ligger lidt syd for Ribe.
  Asylcentret har lige nu 360 beboere fra omkring 50 forskellige lande. Og det i en by, Egebæk-Hviding, med knap 1.800 indbyggere.
  Mødet mellem de mange kulturer kan godt give rivninger - både internt på flygtningecentret og ude i byen.
  Ifølge oplysninger som Syd- og Sønderjyllands Politi kom frem på mødet, har politiet været på besøg på centret flere end to hundrede gange i de seneste tre år.
  To gange siden nytår har der været knivstikkeri blandt asylansøgerne. Det bliver der selvfølgelig lagt mærke til i den lille by.
  Per Birk Buhl tiltrådte ved begyndelsen af marts ny leder af Asylcenter Hviding - og han mener, at problemer kan forebygges ved, at asylcentret åbner sig mere over for lokalsamfundet i Hviding.
  Det første skridt på vejen var onsdagens åbne hus-arrangement.
  
  